## Pravilnik o naknadi za obavljanje maloga ribolova

### NN 40/1999 (27.4.1999.), Pravilnik o naknadi za obavljanje maloga ribolova

# MINISTARSTVO POLJOPRIVREDE I ŠUMARSTVA

Na temelju članka 22. stavka 3. Zakona o morskom ribarstvu ("Narodne
novine", br. 46/97 - pročišćeni tekst), te sukladno odredbi članka 14.
Zakona o otocima ("Narodne novine", br. 34/99) ministar poljoprivrede i
šumarstva donosi

## **PRAVILNIK**

### **O NAKNADI ZA OBAVLJANJE MALOGA RIBOLOVA**

Članak 1.

Ovim Pravilnikom propisuje se:

- visina novčanog iznosa koji se plaća za obavljanje maloga ribolova;

- način plaćanja naknade za obavljanje maloga ribolova;

- obrazac potvrde o plaćenoj naknadi za obavljanje maloga ribolova;

- obrazac posebne potvrde temeljem koje fizička osoba sa prebivalištem
na otoku i poluotoku Pelješcu, koja ima odobrenje za obavljanje maloga
ribolova, smije obavljati mali ribolov bez plaćanja naknade.

Članak 2.

Visina naknade za obavljanje maloga ribolova koju plaćaju građani za
tekuću kalendarsku godinu (u tekstu koji slijedi: naknada) određuje se
u iznosu od:

- 700,00 kuna za osobe od 15 do 60 godina života;

- 350,00 kuna za osobe koje su umirovljenici ili koje su navršile 60
godina života ili koje u tekućoj kalendarskoj godini za koju se plaća naknada
navršavaju 60 godina života;

- 100,00 kuna za osobe koje su invalidi Domovinskog rata.

Članak 3.

Naknada se plaća uplatnicom u korist Državnog proračuna Republike Hrvatske.

Članak 4.

(1) Nakon predočenja valjane uplatnice ovlašteniku se izdaje Potvrda
o plaćenoj naknadi za obavljanje maloga ribolova za tekuću kalendarsku
godinu (u tekstu koji slijedi: potvrda).

(2) Kod izdavanja potvrde za osobe koje su umirovljenici potrebno je
prethodno predočiti odrezak mirovine za prethodni mjesec.

(3) Potvrdu izdaje područna jedinica Ministarstva poljoprivrede i šumarstva
(u tekstu koji slijedi: područna jedinica).

Članak 5.

(1) O izdanim potvrdama vodi se središnja evidencija u Ministarstvu
poljoprivrede i šumarstva.

(2) Područna jedinica koja izdaje potvrdu, upisuje na obrazac potvrde
sve navedene podatke i nakon toga polovicu obrasca potvrde daje ovlašteniku
potvrde, a drugu polovicu obrasca potvrde (na kojem je dijagonalno otisnuta
crvena crta) dostavlja u sjedište Ministarstva poljoprivrede i šumarstva.

(3) Obrazac potvrde, koji se izdaje ovlašteniku potvrde mora biti plastificiran
- laminiran.

Članak 6.

Potvrda je pravokutnog oblika, dimenzije 14¤10,5 centimetara s okomitom
perforacijom u sredini i tiskana je sa zaštitom od krivotvorenja.

Članak 7.

S obzirom na novčane iznose na koje glase potvrde tiskaju se tri potvrde
i to:

- potvrda na novčani iznos od 700,00 kuna za osobe od 15 do 60 godina
života, koja se tiska u svijetloljubičastoj boji;

- potvrda na novčani iznos od 350,00 kuna za osobe koje su umirovljenici
ili za osobe koje su navršile 60 godina života ili koje u tekućoj godini
za koju se izdaje potvrda navršavaju 60 godina života, koja se tiska u
svijetložutoj boji;

- potvrda na novčani iznos od 100,00 kuna za osobe koje su invalidi
Domovinskog rata, koja se tiska u svijetlooker boji.

Članak 8.

(1) Na prednjoj strani potvrde na iznos od 700,00 kuna s obje strane
perforacije od vrha prema dnu je tekst sljedećeg sadržaja:

- grb Republike Hrvatske u boji;

- naziv ministarstva koje izdaje potvrdu;

- naziv potvrde, tekuća godina za koju se izdaje potvrda i novčani iznos
od 700,00 kuna na koji se izdaje potvrda;

- serijski broj potvrde;

- naznaka da potvrda vrijedi za osobe od 15 do 60 godina života.

(2) Na prednjoj strani potvrde na iznos od 350,00 kuna s obje strane
perforacije od vrha prema dnu je tekst sljedećeg sadržaja:

- grb Republike Hrvatske u boji;

- naziv ministarstva koje izdaje potvrdu;

- naziv potvrde, tekuća godina za koju se izdaje potvrda i novčani iznos
od 350,00 kuna na koji se izdaje potvrda;

- serijski broj potvrde;

- naznaka da potvrda vrijedi samo za osobe koje su umirovljenici ili
koje su navršile 60 godina života ili koje u tekućoj godini za koju se
izdaje potvrda navršavaju 60 godina života.

(3) Na prednjoj strani potvrde na iznos od 100,00 kuna s obje strane
perforacije od vrha prema dnu je tekst sljedećeg sadržaja:

- grb Republike Hrvatske u boji;

- naziv ministarstva koje izdaje potvrdu;

- naziv potvrde, tekuća godina za koju se izdaje potvrda i novčani iznos
od 100 kuna na koji se izdaje potvrda;

- naznaka da potvrda vrijedi samo za osobe koje su invalidi Domovinskog
rata.

Članak 9.

(1) Posebna potvrda temeljem koje fizička osoba s prebivalištem na otoku
i poluotoku Pelješcu, koja ima odobrenje za obavljanje maloga ribolova,
smije obavljati mali ribolov bez obveze plaćanja naknade (u tekstu koji
slijedi: posebna potvrda) na prednjoj strani, od vrha prema dnu, ima tekst
sljedećeg sadržaja:

- grb Republike Hrvatske u boji;

- naziv ministarstva koje izdaje posebnu potvrdu;

- naziv posebne potvrde i tekuća kalendarska godina za koju se izdaje
posebna potvrda;

- naznaka da posebna potvrda vrijedi samo za fizičke osobe s prebivalištem
na otoku i poluotoku Pelješcu.

(2) Posebna potvrda tiska se u svijetloplavoj boji.

Članak 10.

Na poleđini kod sve tri vrste potvrda i kod posebne potvrde, s obje
strane perforacije, od vrha prema dnu je pet vodoravnih crta na koje se
upisuju sljedeći podaci:

- ime i prezime ovlaštenika;

- adresa prebivališta ovlaštenika (mjesto, ulica i kućni broj);

- JMBG ovlaštenika;

- sjedište područne jedinice koja je izdala potvrdu ili posebnu potvrdu
i nadnevak izdavanja (dan, mjesec i godina);

- pečat područne jedinice i potpis službene osobe koja je izdala potvrdu
ili posebnu potvrdu.

Članak 11.

Na prednjoj desnoj strani perforacije kod sve tri vrste potvrde i kod
posebne potvrde je:

- crvena crta otisnuta dijagonalno od donjeg lijevog do gornjeg desnog
kuta;

- tekst kojim je utvrđena obveza da se taj dio potvrde zbog evidencije
ispunjen dostavlja Ministarstvu poljoprivrede i šumarstva.

Članak 12.

Obrasci sve tri vrste potvrde i obrazac posebne potvrde s odgovarajućim
sadržajem tiskani su uz ovaj Pravilnik i čine njegov sastavni dio.

Članak 13.

Odredbe članka 5. i članka 6. ovoga Pravilnika primjenjuju se i na posebnu
potvrdu.

Članak 14.

Obrasci sve tri vrste potvrde i obrazac posebne potvrde s odgovarajućim
sadržajem tiskani uz ovaj Pravilnik čine njegov sastavni dio.

Članak 15.

(1) Danom stupanja na snagu ovoga Pravilnika prestaju važiti odredbe
Pravilnika o naknadi za obavljanje maloga ribolova ("Narodne novine", br.
158/98).

(2) Iznimno od odredbe stavka 1. ovoga članka, sve potvrde i posebna
potvrda koje su, do dana stupanja na snagu ovoga Pravilnika, izdane na
temelju odredbi Pravilnika o naknadi za obavljanje maloga ribolova ("Narodne
novine", br. 158/98) važe do 1. siječnja 2000. godine.

Članak 16.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 01-02/99-01/50
Urbroj: 525-01-99-1
Zagreb, 20. travnja 1999.

Ministar
poljoprivrede i šumarstva
**mr. sc. Ivan Đurkić,** v. r.

![](dodatni/372103.gif)

![](dodatni/372104.gif)

![](dodatni/372105.gif)

![](dodatni/372106.gif)

Pravilnik, NN 40/1999-802